Diari Oficial de la Generalitat Valenciana


Sumari del DOGV 4340, del 20-09-2002 (2002/10754)

ORDE de 12 de setembre de 2002, de la Conselleria d'Economia, Hisenda i Ocupació, per la qual es convoquen beques que faciliten la formació de la dona i el seu accés a funcions directives en les empreses, i es convoquen per a l'exercici de 2002.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4340

Data del DOGV
:   20-09-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/10400


Data del document
:   12-09-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * condició de la dona
    * formació professional
    * ajuda pública
    * dona
    * suport econòmic
    * assignació per estudis

ORDE de 12 de setembre de 2002, de la Conselleria d'Economia, Hisenda i Ocupació, per la qual es convoquen beques que faciliten la formació de la dona i el seu accés a funcions directives en les empreses, i es convoquen per a l'exercici de 2002. [2002/X10034]
  
Una característica bàsica sociolaboral de la Comunitat Valenciana ha sigut la constant incorporació de la dona al món del treball, la qual cosa ha determinat que aproximadament la meitat de la població laboral valenciana siga dona.
  
Ara bé, la força de la tradició encara determina que la dona, malgrat la seua creixent formació en tots els àmbits, sofrisca d'una forma soterrada la discriminació laboral, la qual cosa es reflecteix en l'escàs nombre de dones amb funcions de responsabilitat i directives al si de les empreses.
  
Conscient d'esta situació negativa, i amb el decidit propòsit de pal·liar-la, la Generalitat Valenciana, en el marc del Programa Operatiu Integrat per a la Comunitat Valenciana, va plantejar una mesura l'objectiu de la qual és la incorporació de dones desocupades a les funcions directives en sectors amb tradicional presència directiva dels homes, eix 45, mesura 18, Programa que ha sigut aprovat, i en conseqüència la citada mesura, per la Comissió de les Comunitats Europees per al període 2000- 2006 en virtut de Decisió de la Comunitat de 7 de març de 2001.
  
D'altra banda, a fi d'agilitzar la gestió de la present Orde, es considera oportú preveure que, a l'empara de l'article 47.4.a del text refós de la Llei d'Hisenda Pública de la Generalitat Valenciana, siga designat l'Institut Valencià de l'Exportació, SA, com a entitat col·laboradora en la gestió de l'Orde.
  
Per tot això, i en ús de les facultats que em confereixen la Llei 5/1983, de 30 de desembre, de Govern Valencià, i el Decret 90/2001, de 22 de maig, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i segons el que disposa el Decret 108/1992, de 6 de juliol, del Govern Valencià, pel qual es regula la concessió de beques
  
ORDENE
  
Article 1. Objectiu
  
Constitueix l'objectiu de la present Orde la concessió de dotze beques amb una duració màxima de sis mesos, per a la realització de pràctiques en empreses, pràctiques que podran tenir lloc totalment o parcialment en qualsevol país de la Unió Europea, o candidats a incorporar-s'hi, i mitjançant les quals la dona treballadora adquirisca una formació que facilite el seu accés a funcions de responsabilitat i de direcció al si de les empreses.
  
Article 2. Destinatàries
  
En tots els casos, les destinatàries de les beques previstes en la present orde seran dones treballadores desocupades, amb titulació universitària, o de Formació Professional de grau superior, residents a la Comunitat Valenciana, inscrites en un servici públic d'ocupació i amb coneixements d'idiomes.
  
Article 3. Entitat col·laboradora
  
Als efectes de l'article 47.4.a del text refós de la Llei d'Hisenda Pública de la Generalitat Valenciana, es designa com a entitat col·laboradora del Servici Valencià d'Ocupació i Formació en la gestió de les ajudes regulades en la present Orde, l'Institut Valencià d'Exportació, SA, a qui correspondrà la recepció immediata dels fons, i a més, l'entrega i la distribució de les citades ajudes a les seues destinatàries d'acord amb les respectives resolucions de concessió, així com la justificació d'estes.
  
L'Institut Valencià d'Exportació, SA, haurà de complir les obligacions establides en el mencionat article 47.4.a.
  
Article 4. Presentació de sol·licituds, documentació i termini
  
1. Les corresponents sol·licituds de subvenció hauran de presentar-se en el termini de quinze dies hàbils a comptar des del sendemà de la publicació de la present orde en el Diari Oficial de la Generalitat Valenciana, en els registres del Servici Valencià d'Ocupació i Formació, en el de l'Institut Valencià d'Exportació, SA, o en qualsevol dels registres a què es refereix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999.
  
Les sol·licituds es formularan en els models normalitzats establits a este efecte.
  
2. Tota sol·licitud haurà d'anar acompanyada de la següent documentació:
  
- Document nacional d'identitat.
  
- Documentació acreditativa de trobar-se en situació de desocupació.
  
- Dades de domiciliació bancària (fitxa de manteniment de tercers).
  
- Declaració responsable d'estar al corrent de les seues obligacions fiscals.
  
- Projecte de l'acció que s'ha de realitzar.
  
3. Quan la sol·licitud no tinga les dades establides en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà la persona interessada perquè, en un termini de 10 dies, esmene la falta o acompanye els documents preceptius, amb indicació que si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de la citada llei.
  
Article 5. Projecte de l'acció que cal desenvolupar
  
Les sol·licitants elaboraran i presentaran, d'acord amb el que preveu l'article 4.2 de la present Orde, un projecte individualitzat en el qual s'arreplegaran per este orde els següents aspectes:
  
1. Currículum vitae que incloga una indicació dels coneixements en idiomes, i justificat en tots els aspectes.
  
2. Formació que es desitja adquirir a través de les pràctiques que es vagen a realitzar.
  
3. Llista prioritzada de països en què es desitja realitzar l'estada formativa.
  
4. Altres aspectes que es consideren d'interés.
  
Article 6. Valoració
  
Les sol·licituds presentades seran objecte d'una valoració per part d'un comité designat pel director general del Servici Valencià d'Ocupació i Formació, integrat per tres tècnics del referit servici, un dels quals actuarà de president, i dos tècnics de l'Institut Valencià d'Exportació proposats per la direcció del citat Institut.
  
El comité proposarà, a més, l'empresa en què la sol·licitant realitzarà les pràctiques formatives, empresa que haurà de ser alguna de les que tenen un conveni de col·laboració amb l'Institut Valencià d'Exportació, S. A., així com el període d'estada en l'estranger que es considere convenient, dins de la duració total de la beca.
  
Article 7. Resolució
  
1. Efectuada la valoració de la sol·licitud, el director general del Servici Valencià d'Ocupació i Formació dictarà la resolució procedent, que posarà fi a la via administrativa, i contra ella s'hi podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des d el sendemà de la notificació de la resolució, d'acord amb el que estableixen els articles 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és procedent, qualsevol altre que consideren procedent.
  
La resolució de concessió serà notificada de forma individualitzada a cada interessada, així com a l'Institut Valencià d'Exportació, SA.
  
2 El termini màxim per a resoldre i notificar la resolució procedent serà de dos mesos a comptar des de la presentació de la sol·licitud en qualsevol dels registres d'entrada indicats.
  
3. Transcorregut el termini anterior sense que s'haja dictat i notificat resolució expressa, s'entendrà desestimada la sol·licitud de concessió d'ajuda per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener; i això sense perjuí que subsistisca l'obligació legal de resoldre sobre la petició formulada.
  
Article 8. Quantia de la subvenció i duració de les beques
  
1. La subvenció, cofinançada pel Fons Social Europeu en la quantia del 75% abastarà:
  
- Una beca fins a 800 euros mensuals, durant el temps màxim de sis mesos.
  
- A més, un complement de destí fins a 1.500 euros mensuals durant la permanència en l'estranger.
  
A càrrec de les indicades quantitats, les beneficiàries pagaran les despeses de viatge, la manutenció, així com el segur d'accident i/o malaltia, la pòlissa del qual haurà de ser presentada en l'Institut Valencià d'Exportació, SA, per la beneficiària, en el termini de quinze dies a partir de la notificació de la resolució de concessió de la beca.
  
La forma de pagament serà mensual, previ certificat per part del representant legal de l'empresa en què tinga lloc l'estada formativa de la bona marxa de l'activitat objecte de l'ajuda.
  
Les quantitats pagades seran objecte de les corresponents retencions a compte de l'Impost sobre la Renda de les Persones Físiques.
  
2. El període de gaudi de les beques començarà el primer dia del mes següent a aquell en què es realitze l'adjudicació, i finalitzarà el 31 de desembre de 2002, si bé s'estableix la possibilitat d'una pròrroga automàtica durant l'any 2003 pel temps que reste fins a completar el temps màxim de sis mesos, sempre que hi haja crèdit adequat i suficient en els pressupostos per a este exercici.
  
Article 9. Obligacions de les beneficiàries
  
Seran obligacions de les beneficiàries:
  
a) Realitzar l'activitat objecte de la subvenció i acreditar-ne la realització en la forma fixada en la present Orde.
  
b) Respondre de la veracitat dels documents aportats.
  
c) Sotmetre's a les actuacions de comprovació i verificació de l'activitat subvencionada efectuades pel Servici Valencià d'Ocupació i Formació, l'IVEX, o d'altres òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.
  
Article 10. Justificació
  
Les beneficiàries hauran de presentar davant de l'Institut Valencià d'Exportació, SA, en finalitzar la realització de les pràctiques en empreses, una memòria en què es detallen les activitats realitzades, així com els justificants de les despeses hagudes.
  
L'Institut Valencià d'Exportació, SA, justificarà l'aplicació dels fons percebuts davant del Servici Valencià d'Ocupació i Formació com a màxim fins al 31 de gener de 2003, i entregarà en el citat termini les indicades memòries i les justificacions de les despeses, amb devolució de les quantitats no justificades.
  
En el cas que les beques es prorrogaren en l'exercici de 2003, la resolució de pròrroga establirà el termini màxim de justificació de l'IVEX en el citat exercici, que serà com a màxim d'un mes a comptar des de la data d'acabament de les beques.
  
Article 11. Revocació de la beca
  
El director general del SERVEF podrà deixar sense efecte la beca i sol·licitar el reintegrament de les possibles quantitats percebudes, prèvia audiència de la interessada, en els següents casos:
  
- Incompliment greu de les seues obligacions, així com dels requisits i les condicions que van donar lloc a l'atorgament de l'ajuda.
  
- No realitzar l'activitat que va motivar la concessió de l'ajuda.
  
DISPOSICIONS ADDICIONALS
  
Primera
  
En compliment del que preveu l'article 47 del text refós de la Llei d'Hisenda Pública de la Generalitat Valenciana, a fi d'atendre les ajudes previstes en la present orde, es disposarà d'un import màxim de 183.320 euros (cent huitanta-tres mil tres-cents vint euros) de la línia T5274000, del programa pressupostari 322.20, «Formació Professional Ocupacional», prevista en la Llei 10/2001, de 27 de desembre, de Pressupostos de la Generalitat Valenciana, per a l'exercici 2002.
  
Segona
  
Es faculta el director general del Servici Valencià d'Ocupació i Formació, a proposta del director general de Formació i Qualificació Professional, per a dictar totes les instruccions que siguen necessàries per al desenvolupament i l'execució del que disposa la present orde.
  
DISPOSICIÓ FINAL
  
La present norma entrarà en vigor el sendemà de la publicació en el Diari Oficial de la Generalitat Valenciana.
  
València, 12 de setembre de 2002
  
El conseller d'Economia, Hisenda i Ocupació,